Yn y dasg hon, byddaf yn myfyrio’n feirniadol ar astudiaeth achos yn seiliedig ar asesiad a ymgymerais yn fy rôl bresennol yn ymwneud â diogelu oedolion. Gan hybu hyn, cysylltu’r arfer hwn â deddfwriaeth, strategaethau, polisi, a gweithdrefnau diogelu ac ymhelaethu ar hyn ymhellach drwy ddangos fy nealltwriaeth o’r rhyngwyneb rhwng darpariaeth gwasanaethau cymdeithasol yng Nghymru, y DU, yr UE ac fel arall. Drwy gydol yr astudiaeth achos hon, byddaf hefyd yn dangos fy nealltwriaeth o integreiddio dadansoddi o fewn yr asesiad, pwysigrwydd gweithio ar y cyd ag unigolion ac eraill,, a defnyddio fy marn broffesiynol wrth weithio gyda sefyllfaoedd cymhleth a’r gwaith cymdeithasol. damcaniaethau sy'n sail i'm hymarfer Gwaith Cymdeithasol.
O fewn yr adran yma, mi fyddaf yn adlewyrchu’n feirniadol ar fy ymarfer gydag achos diogelu penodol. Mi fyddaf yn tynnu sylw at y camau gweithredu a ddilynais, gan nodi sut weithiais yn gydweithredol gydag aml broffesiynau a’r unigolyn i sicrhau fod ei ddymuniadau a budd gorau yn ganolog i unrhyw benderfyniadau yn ogystal a’u diogelu. Gobeithio y byddaf yn arddangos dealltwriaeth o’r polisiau, gweithdrefnau u a deddfwriaeth berthnasol sydd mewn lle i ddiogelu oedolion sydd yn profi / sy’n wynebu risg o brofi camdriniaeth.
Yn yr adran yma, mi fyddaf yn defnyddio model 3 cam a ddatblygwyd gan Fook (2002) i adlewyrchu’n feirniadol ar fy ymarfer, gan amlygu’r cysyniad o bŵer. Mae’r model yn annog gweithwyr cymdeithasol i gydnabod tybiaethau all ddylanwadu ar eu hymarfer. Mae’r cam cyntaf yn cynnwys disgrifio’r ymarfer a chyd-destun y sefyllfa, ac mae’r ail gam yn cynnwys yr angen i archwilio’r ymarfer a’i gyd-destun mewn manylder gan gydnabod y cysyniad o bŵer mewn ymarfer a sut caiff ei lunio. Yn y cam olaf, mae’n cynnwys yr angen i weithredu ar y cynlluniau a chynllunio i’r dyfodol.
Mae diogelu oedolion yn rhan gyfannol o waith y Tîm Oedolion. Mae diogelu oedolion yn tanategu’r Côd Ymarfer Proffesiynol Gofal Cymdeithasol (2017) gydag Adran 3 yn nodi’r angen i Weithwyr Cymdeithasol weithio gydag unigolion a gofalwyr i gadw eu hunain yn ddiogel. Mae Adran 4 yn tynnu sylw at yr angen i gydweithio gydag unigolion a’u cefnogi i adnabod y cyfrifoldebau a’r risgiau. Nodwyd yr angen i Weithwyr Cymdeithasol ymarfer yn unol â gweithdrefnau a pholisïau asesu risg a chymryd camau angenrheidiol i leihau risg.  
Fel y nodir Chisnell & Kelly (2019), mae deddfwriaeth gwaith cymdeithasol yn tanategu ein ymyrraeth o ran achosion diogelu. Mae’r ddeddf Gwasanaethau Cymdeithasol a Llesiant (Cymru) 2014 yn nodi dyletswyddau awdurdodau lleol i ddiogelu unigolion sy’n wynebu neu’n profi risg o brofi camdriniaeth. Mae’r ddeddf hefyd yn diffinio unigolyn sy’n wynebu risg fel oedolyn sy’n cael / wynebu risg o gael eu esgeuluso neu eu cam-drin. Yn unol a Rhan 7 o’r ddeddf GCLl (2014), pan mae gan awdurdol leol sail resymol dros gredu fod rhywun yn wynebu risg, disgwylir iddynt wneud ymholiadau i’w galluogi i wneud penderfyniadau pellach i ddiogelu ac atal yr unigolion sy’n wynebu risg o gamdriniaeth (DGCLl , 2014).
Mae Adran 134 o’r Ddeddf Gwasanaethau Cymdeithasol a Llesiant (Cymru) 2014 yn cyfeirio at fyrddau diogelu lleol, sy’n cynnwys cynrychiolaeth yr awdurdod lleol, bwrdd iechyd lleol, ymddiriedolaeth Gwasanaeth Iechyd Cenedlaethol, prif swyddog yr heddlu, ysgrifennydd gwladol, yn ogystal a’r Gwasanaeth Prawf. Prif amcanion Bwrdd Diogelu Oedolion yw i amddiffyn oedolion ble mae ganddynt anghenion am ofal a chefnogaeth a/neu sy’n cael neu’n wynebu risg o gael eu hesgeuluso a’u camdrin ag atal unigolion rhag dod yn rhai sy’n wynebu risg o gael eu hesgeuluso neu eu cam-drin. Nodir y dylid sicrhau amcanion effeithiol i’r rhai sydd yn profi a/neu mewn risg o brofi camdriniaeth.
Mae camdriniaeth yn mynd yn erbyn hawliau dynol unigolion. O dan y Confensiwn Ewropeaidd ar Hawliau Dynol, mae gan bawb nifer o hawliau, y mae Deddf Hawliau Dynol 1998 yn gwneud yn uniongyrchol orfodadwy yn Llysoedd y DU (Crawford & Walker, 2005).
Mae'r canlynol yn arbennig o berthnasol i Ddiogelu Oedolion rhag Camdriniaeth :
Erthygl 3 : ni chaiff neb ddioddef artaith, na thriniaeth neu gosb annynol neu ddiraddiol. Yn wahanol i Erthygl 8, mae hon yn hawl absoliwt: mae triniaeth annynol neu ddiraddiol yn anghyfreithlon, beth bynnag fo’r sefyllfa. Gall triniaeth fod yn ddiraddiol os yw'n 'bychanu neu'n bychanu unigolyn sy'n dangos diffyg parch at, neu'n lleihau ei urddas dynol neu'n ennyn teimladau o ofn, ing neu israddoldeb sy'n gallu torri gwrthwynebiad moesol a chorfforol unigolyn.
Mae Erthygl 6 yn rhoi'r hawl i bawb gael 'gwrandawiad teg' pan wneir penderfyniad am eu hawliau a'u rhwymedigaethau sifil. Mae hyn yn cynnwys yr hawl i ymgynghori â chi cyn gwneud penderfyniadau, ac i gael rhesymau dros benderfyniadau. O dan Adran 6 o Ddeddf Hawliau Dynol 1998, mae’n anghyfreithlon i awdurdod cyhoeddus weithredu mewn ffordd sy’n anghydnaws ag unrhyw hawl o dan y Confensiwn Ewropeaidd. Mae awdurdod cyhoeddus yn cynnwys unrhyw awdurdod lleol, yr heddlu a Gwasanaeth Erlyn y Goron, ac unrhyw berson sy'n "arfer swyddogaeth gyhoeddus".
Mae Erthygl 8 yn darparu; Mae gan bawb yr hawl i barch at eu bywyd preifat a theuluol, eu cartref a gohebiaeth. Ni chaiff awdurdodau cyhoeddus ymyrryd â’r hawl hon oni bai bod hyn yn unol â’r gyfraith ac yn angenrheidiol mewn cymdeithas ddemocrataidd er budd:
-Diogelwch y cyhoedd;
-Atal anhrefn neu drosedd;
-Amddiffyn iechyd neu foesau; neu
-Diogelu hawliau a rhyddid pobl eraill.

Yn 2019, cyflwynwyd y Gweithdrefnau Diogelu Cymru (2019). Maent yn rhoi manylion a gwybodaeth am gyfrifoldebau a swyddogaethau hanfodol ymarferwyr er mwyn gwneud yn siwr eu bod yn diogelu oedolion sydd mewn perygl o ddioddef esgeulustod a chamdriniaeth. Mae’r gweithdrefnau hyn yn helpu ymarferwyr i gymhwyso canllawiau a deddfwriaeth statudol i’w harfer. Bwriad y gweithdrefnau yma ydy i fod yn ganllaw i arferion diogelu pawb sy’n cael ei gyflogi yn y sector statudol, trydydd, preifat mewn iechyd, addysg, gofal cymdeithasol, yr heddlu, cyfiawnder a gwasanaethau eraill (Diogelu Cymru, 2023). Mae’r gweithdrefnau yma yn cyd-fynd a egwyddorion y Ddeddf Gwasanaethau Cymdeithasol a Llesiant (Cymru) 2014. Mae’r gweithdrefnau’n amlygu’r angen i ymarfer mewn ffordd sy’n berson ganolog wrth ymdrin â achosion diogelu a nodir y dylai hawliau unigolion a budd gorau fod wrth wraidd i’r ymarfer ac unrhyw benderfyniadau a wnaed (Gweithdrefnau Diogelu Cymru, 2019). 
Yn y darn yma o waith, mi fyddaf yn arddangos sut y gweithredais yn unol â’r canllawiau a’r deddfwriaeth uchod er mwyn ymateb i bryderon diogelu a godwyd ynghylch achos penodol (3).


Mae 3 yn unigolyn Cymraeg yn ei nawdegau. Mae’n ymddangos fod gan 3 anhwylder côf, ond does ganddi ddim ddiagnosis ffurfiol. Mae 3 yn byw mewn tŷ ei hun, mewn pentref bach mewn ardal wledig yng Nghymru. Mae 3 yn wraig weddw, ac wedi byw ei hun ers colli ei gwr dros 5 mlynedd yn ôl. Mae ganddi fab sy’n byw yn agos, ond nid yw’n cael llawer o gyswllt gydag ef. Mae ganddi gefnder (4) sy’n byw oddeutu ugain milltir i ffwrdd ohoni ac yn darparu cefnogaeth dros y ffon yn ddyddiol. Mae 4 yn gyfrifol am arian 3 gan fod ganddi broblemau cof. Mae ganddi hefyd nai (5) sydd yn byw oddeutu 15 milltir i ffwrdd, a bydd yn ymweld a hi weithiau. Roedd yn ymddangos fod gan 3 berthynas agos gyda’i chymdogion, a soniodd eu bod yn gymdogion triw sydd wedi bod yn gefn iddi ers blynyddoedd, a bu’n nol papur newydd a manion o neges iddi bob wythnos. Yn ogystal a hyn, mae ganddi ddynes sy’n glanhau iddi bob wythnos (6), yn ogystal a mynd a hi i apwyntiadau meddygol, gan fod ei theulu yn methu. Bu’r nyrsus cymunedol yn ymweld a 3 yn ddyddiol hefyd gan fod ganddi broblemau gyda’i chroen sydd angen eu trin. Mae hefyd yn derbyn gofal gan ddarparwyr y cyngor ac maent yn ymweld a hi 3 gwaith y dydd.
Doeddwn heb weithio gyda 3 o’r blaen, gan ei bod yn agored i fy nghydweithiwr, oedd i ffwrdd ar wyliau blynyddol pan dderbynnais alwad ffon gan rheolwr gofal cartref yn nodi ei phryderon tra ar ddyletswydd. Mae 3 yn agored i’r tim ers sawl blwyddyn, ac mae ganddi becyn gofal sylweddol sydd yn cyrraedd ei anghenion.  
Mae’r Ddeddf Gwasanaethau Cymdeithasol a Llesiant (Cymru) 2014 yn gosod dyletswyddau deddfwriaethol ar asiantaethau i hysbysebu ALl am unigolion sy’n wynebu risg. Derbyniodd y Tîm Oedolion gyfeiriad diogelu gan reolwr gofal cartref y cyngor. Roedd pryderon fod 3 yn profi esgeulustod, camdriniaeth arianno ac mewn risg o brofi camdriniaeth pellach. Mae camdriniaeth ariannol yn golygu cam-drin rhywun o ran ei arian neu ei asedau, fel ei eiddo. Mae cam-drin ariannol yn aml yn digwydd ochr yn ochr â mathau eraill o gam-drin. Gall gynnwys arian yn cael ei ddwyn neu ei gamddefnyddio, twyll neu roi rhywun dan bwysau o ran eu harian neu eiddo (Age UK, 2023).
Mae ystadegau yn awgrymu fod chamdriniaeth ariannol ac esgeulustod yn ddau gategori cyffredin mewn achosion diogelu oedolion, gyda 1,886 adroddiad am unigolyn yn wynebu camdriniaeth ariannol a 4,668 adroddiad am unigolyn yn profi esgeulustod yng Nghymru yn y flwyddyn 2021-22 (Llywodraeth Cymru, 2023).
Derbynais honiadau fod 5 (nai 3) wedi bod yn aros yn y tŷ gyda’i ffrind, ac roedd y glanhawraig wedi mynd i fewn yn y bore, fel yr arfer, ac wedi sylwi fod tystiolaeth fod 5 a’i ffrind wedi bod yn cymryd cyffuriau yn y tŷ, ac roedd tystiolaeth o hyn ar fwrdd y lolfa, yn ogystal ac arogl cryf. Gan ei bod yn nol arian i 3 yn aml, sylweddolodd hefyd fod arian wedi mynd ar goll hefyd. Wrth ystyried bregusrwydd 3, roedd yn ymddangos fod 5 yn manteisio ar ei Nain ac yn defnyddio ei thy i gymryd cyffuriau anghyfreithlon, yn ogystal a peri risg mawr i’w Nain gan ddod a’i ffrindiau yn ôl i’r tŷ gydag ef. Ar y pwynt yma, nid oeddem yn gwybod i ble roedd yr arian wedi mynd.
Gan fod ei Gweithiwr Cymdeithasol i ffwrdd ar wyliau, ac am fy mod ar ddyletswydd y diwrnod honno, roedd cyfrifoldeb arnaf i gwblhau’r ymchwiliadau i’r honiadau, yn unol ag adran 128 o’r Ddeddf GCLl (Cymru) 2014. Daeth yn amlwg fod gwybyddiaeth 3 wedi dirywio dros yr wythnosau diwethaf ac roedd galluedd meddyliol 3 i adnabod y pryderon diogelu yn aneglur ar y pryd. 


Fel y nodir eisoes, mae’r gymuned mae 3 yn byw ynddo yn gymuned agos iawn ac maent yn gefnogol iawn ohoni. Mae Sathyamurthi & Pradeep (2014) yn tynnu sylw at y cysyniad o ddefnyddio’r gymuned mewn ymarfer gwaith cymdeithasol cymunedol. Mae’r DGCLl (Cymru) 2014 yn amlygu’r angen i ystyried yr adnoddau a’r gefnogaeth y gall gymdeithas ei gynnig. Roedd cyfrinachedd a diogelu data yn fater pwysig iawn i mi ystyried wrth drafod ag ymateb i bryderon glanhawraig 3 . Mae’r CYBGC (2017) yn nodi’r bod angen parchu gwybodaeth gyfrinachol i gynnal ymddiriedaeth unigolion. 
Yn dilyn yr ymweliad, ac ar ôl casglu’r holl wybodaeth, ysgrifennais gyfeiriad Diogelu a’i yrru i’r tim Diogelu i wneud penderfyniad am y camau nesaf sydd angen ei gymryd. Ar ôl darllen y cyfeiriad, penderfynwyd y swyddog diogelu mai cael cyfarfod strategaeth fyddai orau i drafod y pryderon ymhellach. Gan fy mod ar ddyletswydd y diwrnod hwnnw, roedd Gweithiwr Cymdeithasol 3 yn ôl yn ei gwaith erbyn i’r cyfarfod strategaeth gael ei drefnu, ond roeddwn dal yn rhan o’r trafodaethau gan fy mod wedi gwneud y cyfeiriad ac wedi bod allan i asesu ac i gasglu’r wybodaeth. Cadeiriodd fy rheolwraig y cyfarfod strategaeth. Pwrpas y cyfarfod oedd i drafod yr holl bryderon ac i gynllunio sut i ddiogelu 3 o hyn ymlaen, ac i leihau’r risg o gamdriniaeth ymhellach. Yn unol a’r DdGCLl (Cymru) 2014, roedd y cyfarfod yn gyfarfod amlddisgyblaethol, ac yn bresennol roedd gweithiwr cymdeithasol, cynrychiolaeth gan yr heddlu, darparwyr gofal cartref a nyrs cymunedol. 
Mantais allweddol gweithio’n aml-asiantaethol ym maes diogelu yw ei fod yn lleihau’r risg o gamdriniaeth yn ddramatig. Mae hyn yn digwydd mewn sawl ffordd gwahanol. Yn gyntaf oll, mae ymarferwyr gwahanol yn aml yn cael gwybodaeth wahanol ac yn dod i gysylltiad â gwahanol senarios wrth weithio gyda unigolion sy’n agored i niwed. Mae rhannu’r safbwyntiau hyn yn caniatáu ar gyfer llunio darlun llawn, ac mae hyn yn aml yn caniatáu i arwyddion o gam-drin posibl gael eu gweld yn gynharach na phe bai neb dan sylw wedi siarad â’i gilydd. Mae gallu gweithio gyda phobl o gefndiroedd proffesiynol gwahanol hefyd yn gallu darparu persbectif arall ar sefyllfaoedd lle gallai unigolyn fod mewn perygl, lle gall profiad blaenorol mewn sefyllfaoedd eraill arwain at weithredu cynharach a lleihau niwed. Mae cael cronfa fwy o adnoddau ar ffurf ymarferwyr lluosog sydd â chysylltiadau â gwahanol asiantaethau yn golygu bod yr ymatebion i bryderon diogelu yn digwydd yn gynt o lawer. Mae’r ymatebion hyn hefyd yn aml yn fwy arbenigol yn dibynnu ar y cyd-destun, sy’n golygu y gellir diwallu anghenion penodol a datrys problemau’n llawer mwy effeithiol, gan leihau’r tebygolrwydd o gam-drin pellach (Brodie, 2014). Un o brif nodau’r DGCLl (Cymru) 2014 ydy hyrwyddo gofal a chymorth person-ganolog, wedi ffocysu ar y gymuned gofal a chymorth integredig drwy ffocysu ar weithio amlasiantaethol. Mae’n gofyn i bobl feddwl yn barhaus am y modd y mae eu gweithredoedd neu weithredoedd eu sefydliad yn dylanwadu ar eraill tra’n hyrwyddo meddylfryd o ddysgu positif a thryloywder, a thrwy hynny yn arwain at gyfathrebu gwell rhwng unigolion a’i gilydd, rhwng gweithwyr proffesiynol a’i gilydd a rhwng sefydliadau a’i gilydd, deall rolau a rheoli atebolrwydd ar gyfer meithrin gweithio aml-asiantaethol (Llywodraeth Cymru, 2023).
Un o’r prif weithredoedd gododd o’r cyfarfod strategaeth oedd yr angen i asesu galluedd meddylion 3 i ymdrin a’i materion ariannol. Er bod ei chefnder yn delio gyda rhan fwyaf o’i materion ariannol, roedd yn dal yn gyfrifol am rhan o’i arian yn ogystal a’i cherdyn banc. Yn ogystal a hyn, oherwydd y sefyllfa, penderfynodd ei chefnder ei fod am roi’r gorau i’w ddyletswyddau oherwydd eu bod yn straen arno. Ar ôl gwneud ymholiadau, roedd 3 yn rhoi ei cherdyn i nifer o bobl yn ogystal a’r ‘pin’ i’r cerdyn, ac roedd hyn yn ei gwneud hi’n fregus iawn, ac yn ei rhoi wrth risg o gael ei chamdrin yn ariannol. Yn unol ag egwyddorion y Ddeddf Galluedd Meddyliol (2005) roedd yn ofynnol i’r gweithiwr cymdeithasol asesu galluedd meddyliol 3 i ymdrin â’i materion ariannol. Mae’r Ddeddf Galluedd Meddyliol (2005) yn disgrifio galluedd meddyliol fel y gallu i ddeall a defnyddio gwybodaeth i wneud penderfyniad gwybodus ei hun. Dylai bob person sy’n asesu galluedd meddyliol bob amser ddechrau gyda’r dybiaeth fod gan y person y gallu i wneud y penderfyniad dan sylw. Dylai hefyd allu dangos bod wedi gwneud pob ymdrech i annog a chefnogi'r person i wneud y penderfyniad ei hun. Rhaid cofio hefyd, os bydd person yn gwneud penderfyniad yr ydym yn ei ystyried yn ecsentrig neu’n annoeth, nid yw hyn o reidrwydd yn golygu nad oes gan y person y galluedd i wneud y penderfyniad. O dan y Ddeddf Galluedd Meddyliol, mae’n ofynnol i wneud asesiad o alluedd cyn cynnal unrhyw ofal neu driniaeth os yn credu’n rhesymol bod rhywun heb alluedd – po fwyaf difrifol yw’r penderfyniad, y mwyaf ffurfiol y mae angen i’r asesiad o alluedd fod (SCIE, 2017). 
Gan fy mod ond yn gweithio ar yr achos am ddiwrnod, oherwydd absenoldeb fy nghydweithiwr, roeddwn bellach wedi tynnu yn ôl o’r achos. Os y byddwn yn gweithio ar yr achos fy hun, a pe bai’r asesiad galluedd meddyliol wedi dangos fod gan 3 ddim y galluedd meddyliol i wneud penderfyniadau ynglŷn a’i materion ariannol, byddai’n rhaid gwneud cais i’r Llys Gwarchod am orchymyn i ymdrin a materion ariannol 3 ar ei rhan. Byddai hyn er budd gorau i 3, gan sicrhau ei bod hi a’i harian yn cael eu diogelu. Rwyf yn ymwybodol y byddai’r asesiad yn cael ei rannu gyda’r Llys Gwarchod, felly byddwn yn sicrhau fy mod wedi cofnodi’r dystiolaeth yn gyflawn, ac yn cyfiawnhau yn yr asesiad, y rheswn dros asesu 3 i fod heb y galluedd meddyliol i wneud penderfyniadau dros ei materion ariannol yn glir ac yn fanwl. Mae gwneud ceisiadau i’r Llys Gwarchod am orchymyn yn gallu bod yn broses hir felly byddai’n bwysig sicrhau fod 3, a’i harian yn cael ei ddiogelu yn y tymor byr a bod cynllun yn ei le i sicrhau hyn.









